Suomen opinto-ohjaajat ry 28.1.1.2014

Jukka Eero Vuorinen

Polvikatu 7 A 19

33100 Tampere

044 5200 582

jukka.vuorinen@uta.fi

Opetus ja kulttuuriministeriö

PL 29

0023 VALTIONEUVOSTO

lukiontuntijako@minedu.fi

kirjaamo@minedu.fi

**LAUSUNTO**

**Lukiokoulutuksen yleisiä valtakunnallisia tavoitteita ja tuntijakoa valmistelevan työryhmän ehdotus**

Suomen opinto-ohjaajat ry pitää tärkeänä, että lukio-opinnoissa on mahdollisuus syväsuuntautua tulevaisuuden kannalta tärkeisiin oppiaineisiin. Uuden tuntijaon pitää mahdollistaa nykyistä laajemmin työelämätaitojen vahvistaminen, oppiainerajat ylittävä yhteistyö ja kokonaisuuksien hallinta. Uuden tuntijaon pitäisi tukea nuoren itsetuntemuksen kehittymistä ja oman alan löytämistä. Suomen opinto-ohjaajat ry:n mielestä teemaopintojen avulla voidaan hyödyntää paikallista osaamista ja tuoda konkreettisuutta ja omaleimaisuutta lukion arkeen. Uuden tuntijaon on myös turvattava opiskelijoille yhtäläiset jatko-opintomahdollisuudet lukion koosta riippumatta.

Suomen opinto-ohjaajat ry kannattaa tuntijaon A-vaihtoehtoa, mutta pyytää ottamaan seuraavat asiat huomioon.

1. Vaihtoehto A on nykytilanteeseen verrattuna valinnaisuutta eniten lisäävä vaihtoehto. Vaihtoehto A muuttaisi nykylukiota eniten. Vaihtoehdossa A on pyritty huomioimaan monissa lukiota käsittelevissä tutkimuksissa ja selvityksissä havaitut nykylukion ongelmat ja haasteet. Hyvää vaihtoehdossa A on ehdottomasti se, että äidinkielen, ruotsin ja matematiikan tuntimäärät eivät vähene. Hyvää ehdotuksessa on myös se, että matematiikan opiskelua aloitettaisiin yhdessä.
2. Lukion opinto-ohjauksen kannalta Suomen opinto-ohjaajat ry pitää tärkeänä, että koko koulu ottaa nykyistä selkeämmin ohjausvastuun. Vaihtoehto A:n yhteiset opintokokonaisuudet ovat juuri tässä mielessä lukion siiloutunutta opetuskulttuuria ravisteleva ominaisuus. Myös esitetyt teemaopinnot palvelevat nykyistä vahvempaa ilmiölähtöistä opiskelua. Suurimmat ohjauksen puutteet ovat kuitenkin opiskelijoiden saamassa henkilökohtaisessa ohjauksessa. Suomen opinto-ohjaajat ry edellyttää että opetus- ja kulttuuriministeriö vaikuttaa Opetushallituksessa meneillään olevaan perusopetuksen, lukiokoulutuksen ja ammatillisen koulutuksen hyvän opinto-ohjauksen laatukriteerityöhön siten, ettei yhden päätoimisen opinto-ohjaajan ohjattavien määrä olisi suurempi kuin 200 opiskelijaa.
3. Kaikille lukiolaisille tulee tarjota yhtä suuri valinnaisuus riippumatta siitä, onko lukiolle määritelty erityistehtävä. Valinnaisuuden toteutuminen voi pienissä lukioissa olla vaikeaa. Myös opettajien työllistymiseen ja lukion tasolla kurssitarjottimen laatimiseen valinnaisuuden lisääntyminen tuo lisähaastetta. Uusi tuntijako voi aiheuttaa muutoksia opettajankoulututukseen. Huoli pieniin lukioihin saatavista pätevistä opettajista saattaa olla aiheellinen.
4. Eri yhteyksissä on esitetty tuntijakomallin A reaaliaineiden suuren valinnaisuuden mukanaan tuomaa opiskelijan vastuuta näistä valinnoista. Osalle opiskelijoista reaaliaineiden valinnaisuus merkitsisi sitä, että valitaan niitä aineita, joista päästään helposti läpi, joiden merkitystä jatko-opintoja silmälläpitäen ei tiedosteta. Tässä kohdassa opinto-ohjaajan rooli korostuu. Vaikka tuntijakoehdotuksessa on lisätty yksi kurssi pakollista kurssimuotoista opinto-ohjausta, lisäystä ei ole tulossa henkilökohtaiseen ohjaukseen, jota tällainen tilanne vaatisi. Tulevaisuudessa pohdittavaksi jää, mikä on uuden tuntijaon vaikutus lukion jälkeisten opintojen valintaperusteisiin? Yksilöllisten valintojen mahdollistaminen on sinänsä hyvä asia, mutta ne eivät saa vaarantaa jatko-opintoihin pääsyä.

Jukka Eero Vuorinen Satu Haime

puheenjohtaja varapuheenjohtaja